स्पोर्ट्स बिल पर BCCI से नहीं ठनी : माकन  
खेल विधेयक पर खेलमंत्री अजय माकन ने कहा, यह सोचना गलत है कि यह विधेयक बीसीसीआई और खेल मंत्रालय के बीच टकराव है।
राष्ट्रीय खेल विधेयक पर खेल मंत्रालय और बीसीसीआई के बीच जारी मतभेद पर सवालों से आजिज आ चुके खेलमंत्री अजय माकन ने कहा कि सरकार प्रस्तावित विधेयक के जरिए बोर्ड पर नियंत्रण की कोशिश नहीं कर रही है।  माकन ने कहा, यह सोचना गलत है कि यह विधेयक बीसीसीआई और खेल मंत्रालय के बीच टकराव है। इस विधेयक के जरिए हम पारदर्शिता, सुशासन और सरकारी दखल से मुक्ति दिलाना चाहते हैं। उन्होंने कहा, सरकार खेल महासंघों पर नियंत्रण नहीं चाहती। विधेयक सभी 66 खेलों में लागू होगा और क्रिकेट उसका हिस्सा है। क्रिकेट यदि खेल है तो उसे विधेयक का हिस्सा होना चाहिए। बीसीसीआई ने संशोधित विधेयक का मसौदा खारिज करते हुए कहा था कि इसके कुछ पहलू बोर्ड की स्वायत्ता खत्म करते हैं।